BEGRUNDELSE

1.BAGGRUND FOR FORSLAGET

•Forslagets begrundelse og formål

Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.

Den 7. august 2020 anmodede Tjekkiet om finansiel støtte fra Unionen, og den 25. september 2020 tildelte Rådet ved gennemførelsesafgørelse (EU) 2020/1345 finansiel støtte til Tjekkiet med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige.

Den 22. september 2022 anmodede Tjekkiet på ny om finansiel støtte fra Unionen inden for rammerne af SURE-forordningen.

I henhold til SURE-forordningens artikel 6, stk. 2, har Kommissionen hørt de tjekkiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, der er direkte forbundet med de arbejdsmarkedsforanstaltninger, Tjekkiet har truffet som reaktion på covid-19-pandemien. Dette vedrører navnlig eksisterende foranstaltninger, der er omhandlet i Rådets gennemførelsesafgørelse (EU) 2020/1345:

a)Den arbejdsfordelingsordning, der er kendt som "antivirusprogrammet". Programmet blev udformet med henblik på delvis at kompensere lønomkostninger for private arbejdsgivere, der var blevet tvunget til at indstille eller i betydelig grad reducere deres økonomiske aktivitet som en direkte konsekvens af de foranstaltninger, myndighederne havde truffet, (mulighed A) eller som en indirekte konsekvens af de negative økonomiske virkninger af pandemien (mulighed B), f.eks. hvor arbejdstagere ikke kunne arbejde på grund af rejserestriktioner. Mulighed "A plus" blev indført i oktober 2020 med henblik på at yde fuld kompensation for lønomkostninger til arbejdsgivere, der var blevet tvunget til at indstille eller reducere deres aktiviteter som følge af foranstaltninger truffet af myndighederne. Programmet og dets delprogrammer er blevet forlænget flere gange. Mulighed "A" var gældende fra den 12. marts 2020 til den 28. februar 2022, mulighed "A plus" fra den 1. oktober 2020 til den 31. maj 2021, og mulighed "B" fra den 12. marts 2020 til den 31. maj 2021 og fra den 1. november 2021 til den 31. december 2021.

b)De foranstaltninger, hvorunder der ydes kompensationsstøtte i form af skattefradrag til selvstændige. Den første, "Pětadvacítka"-programmet, giver selvstændige et kompensationstillæg på 500 CZK i form af et skattefradrag pr. kalenderdag i tillægsperioden pr. person, hvis de har været nødt til at indstille eller i betydelig grad reducere deres økonomiske aktivitet, ud over normale udsving i aktiviteterne, som følge af risici for folkesundheden forbundet med covid-19 eller kriseforanstaltninger truffet af offentlige myndigheder. "Pětadvacítka" var gældende fra den 12. marts 2020 til den 8. juni 2020. "Efterårstillægget" var en de facto-forlængelse med parameterændringer af "Pětadvacítka"-programmet, der var gældende fra den 5. oktober 2020 til den 15. februar 2021, og fastsatte et skattefradrag på 500 CZK pr. kalenderdag for selvstændige, der var blevet tvunget til at indstille eller i betydelig grad reducere deres økonomiske aktivitet på grund af risici for folkesundheden eller kriseforanstaltninger truffet af offentlige myndigheder. Programmet "det nye kompensationstillæg for 2021", hvorved støtten forhøjedes til 1 000 CZK pr. dag pr. person, var gældende fra den 1. februar 2021 til den 31. maj 2021. Det sidste kompensationstillæg til selvstændige, "kompensationstillægget for 2022", udgjorde også 1 000 CZK pr. dag og var gældende fra den 22. november 2021 til den 31. januar 2022.

c)"Den delvise fritagelse for indbetaling af social- og sundhedssikringsbidrag for selvstændige", som fortsætter deres aktivitet under ydelsen af støtte, var en ordning, inden for rammerne af hvilken staten påtog sig betalingen af det pågældende månedlige bidrag i perioden marts-august 2020. Programmet sluttede i august 2020, men der skulle betales yderligere beløb i 2021 som følge af afregninger i forbindelse med forskudsbetalinger indbetalt af selvstændige i 2020.

d)En "plejeydelse" til selvstændige, der kompenserer for tabt indkomst som følge af behovet for at passe børn eller plejekrævende personer, fordi børnepasnings- og plejefaciliteter er lukkede. Det daglige støttebeløb udgjorde 424 CZK for marts 2020 og 500 CZK for april-juni 2020. Den blev efterfølgende forlænget med 400 CZK for perioden oktober 2020 til maj 2021.

Tjekkiet har fremsendt de nødvendige oplysninger til Kommissionen.

Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Tjekkiet inden for rammerne af SURE-forordningen til støtte for ovennævnte foranstaltninger.

•Sammenhæng med de gældende regler på samme område

Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.

Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts 2020 og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering.

•Sammenhæng med Unionens politik på andre områder